b'\n_START_ARTICLE_\nRepublikang Bayan ng Congo\n_START_SECTION_\nKasaysayan\n_START_PARAGRAPH_\nIpinahayag ang Republikang Bayan ng Congo sa Brazzaville matapos mapatalsik ang naunang pamahalaan ng isang matagumpay na kudetang inorganisa ng mga militanteng makakaliw\xc3\xa2. Iniluklok si Marien Ngouabi bilang puno ng estado at nagpalabas ng mga patakarang komunista \xe2\x80\x93 gaya ng nasyonalisasyon ng mga produksiyon \xe2\x80\x93 dalawang taon pagkaraan ng kudeta. Matapos buwagin ang pambansang asamblea, binuo ni Ngouabi ang partidong Marxista-Leninista na kinilalang Congolese Labor Party (PCT), na naging nag-iisang partido sa bagong taguyod na estado. Ngunit noong 1977, pinaslang si Ngouabi._NEWLINE_Gaya ng ibang komunistang bansa sa Aprika, ang Republikang Bayan ng Congo ay nagpanatili ng malap\xc3\xadt na ugnayan sa Unyong Sobyet. Nanatiling matatag ang ugnayang ito matapos ang asasinasyon ni Ngouabi\'s noong 1977. Ngunit nagpanatili rin ng malapit na ugnayan ang pamahalaang PCT sa Pransiya._NEWLINE_Sa kalagitnaan ng 1991, inalis ng Sovereign National Conference ang salitang \'\'populaire ("bayan") mula sa opisyal na pangalan ng bansa, habang pinalitan din ang watawat at pambansang awit na ginagamit ng pamahalaan PCT. Winakasan ng Sovereign National Conference ang pamahalaang PCT, at itinalaga si Andr\xc3\xa9 Milongo bilang transisyonal na Punong Ministro na may kapangyarihang tagapagpaganap. Pinayagang manatili sa puwesto si Pangulong Denis Sassou Nguesso sa seremonyal na tungkulin habang nagaganap ang transisyon.'